La secretària tècnica de la Comissió relaciona les reclamacions que han tingut entrada des del darrer Ple que va tenir lloc el passat 31 de gener de 2019 que són les que els corresponen els números 49/2019 a 68/2019 i que es tramitaran de conformitat amb la valoració de les admissions que s'ha dut a terme.
Es comenta també que s'ha rebut una nova petició de dictamen de l'Ajuntament de Sant Boi de Llobregat i que s'informarà tant a aquest Ajuntament com al de Sant Cugat del Vallès de la competència i tramitació que se'ls donarà.
En aquest darrer supòsit i atès l'objecte de la consulta que es formula s'acorda sol·licitar un informe a l'Autoritat Catalana de Protecció de Dades al respecte.
Així mateix, s'informa al Ple de la interposició d'un nou recurs contenciós administratiu, RCA 18/2019, contra la Resolució de la Comissió 343/2018, de 21 de novembre, per la qual s'estima la Reclamació 344/2018, presentat per l'Associació Catalana de Municipis i Comarques.
En darrer terme, s'informa també de les reunions de treball que han tingut lloc per implantar nous tràmits electrònics en el desenvolupament de les funcions que corresponen a la Comissió així com noves aplicacions per a la gestió i visualització de les dades de l'activitat de la GAIP.
Proposta de resolució d'estimació parcial de la Reclamació 331/2018
La senyora Elisabet Samarra, ponent de la Proposta de resolució d'estimació parcial de la Reclamació 331/2018 plantejada contra la Inspecció de Treball de la Generalitat de Catalunya i que fa referència a l'accés a un expedient relatiu a una ordre de servei de la Inspecció de Treball iniciada per denúncia de la persona reclamant, exposa la fonamentació principal de l'estimació parcial de la reclamació.
Aquesta es basa en la doctrina prèvia de la Comissió sobre l'accés a informació en l'àmbit de la Inspecció de Treball per part de persones que tenen la condició de persona denunciant.
La senyora Elisabet Samarra exposa la dificultat que ha comportat no poder tenir accés a l'expedient per manca de col·laboració de l'administració reclamada i l'oposició que han manifestat a deixar visualitzar l'expedient a la GAIP a pesar de les funcions que li corresponen i la previsió expressa de l'article 42.7 LTAIPBG i de l'article 33.6 del Reglament de la Comissió.
S'acorda per unanimitat la inclusió a l'ordre del dia la Proposta de resolució de desestimació de la Reclamació 335/2018.
Proposta de resolució de desestimació de la Reclamació 335/2018
La senyora Elisabet Samarra, ponent de la Proposta de resolució de desestimació de la Reclamació 335/2018 interposada contra l'Ajuntament de Barcelona en relació amb l'accés a dades sobre els ajuts a l'habitatge que concedeix la Corporació analitza aquest expedient de forma conjunta amb el que és objecte del següent punt de l'ordre del dia, reclamació que ha estat interposada per la mateixa persona reclamant sobre els ajuts a l'habitatge que atorga l'Agència de l'Habitatge de Catalunya.
En concret es sol·liciten dades identificatives de les perceptores d'habitatges protegits en règim de lloguer i de prestacions d'emergència per pagar quotes hipotecàries (Reclamació 335/2018) i la identitat de les persones beneficiàries i quantitat percebuda anualment per cada una d'elles durant els anys 2013 a 2018 en concepte d'ajut o subvenció a persones amb risc d'exclusió residencial (Reclamació 363/2018).
La senyora Elisabet Samarra exposa la fonamentació de la desestimació d'ambdues reclamacions que no es compartida pel senyor Josep Mir que es remet al seu posicionament que va posar de manifest en el Vot particular a la Resolució 289/2018, de 19 d'octubre, per la qual es desestima la Reclamació 262/2018 per manifestar el seu vot en contra a les dues Propostes de resolució que són objecte dels punt segon i tercer de l'ordre del dia.
Proposta de resolució de desestimació de la Reclamació 363/2018
Es objecte d'anàlisi en el punt segon de l'ordre del dia.
Proposta de resolució d'estimació de la Reclamació 436/2018
El senyor Josep Mir, ponent de la Proposta de resolució d'estimació de la Reclamació 436/2018, interposada contra l'Ajuntament de Badalona en relació amb l'accés a informació sobre les obres executades en una plaça de la ciutat, exposa els principals elements que planteja aquest procediment que es va formular per la falta de lliurament de la informació sol·licitada malgrat va ser estimada per resolució expressa el mes d'octubre de 2018.
Proposta de resolució d'inadmissió de la Reclamació 504/2018
El senyor Josep Mir, ponent de la Proposta de resolució d'inadmissió de la Reclamació 504/2018 plantejada contra l'Ajuntament del Lleida i que fa referència a aspectes sobre el retorn d'un crèdit, exposa la fonamentació de la inadmissió, que es motiva en que allò que es sol·licita no és informació pública que estigui en mans de l'administració.
Proposta de resolució de desestimació de la Reclamació 512/2018
El senyor Josep Mir, ponent de la Proposta de resolució de desestimació de la Reclamació 512/2018, plantejada contra l'Àrea Metropolitana de Barcelona (AMB) en la qual l'empresa Aigües de Barcelona s'oposa al lliurament de informació que han donat des de l'AMB a tres empreses ecologistes.
El senyor Mir exposa els elements de procediment de la sol·licitud d'informació pública que va tramitar l'Agència de Transparència de l'AMB i la fonamentació de la reclamació per part d'Aigües de Barcelona davant la GAIP.
El ponent de la Proposta relaciona els aspectes més destacats que planteja la reclamació i la motivació de la desestimació que es proposa.
Es debaten diferents aspectes de la Proposta i es formulen algunes matisacions al text que seran introduïdes pel ponent a la resolució definitiva.
Es valora oportú destacar aquesta resolució al web de la Comissió.
Proposta de resolució de finalització de la Reclamació 10/2019 per pèrdua d'objecte
El senyor Josep Mir, ponent de la Proposta de resolució de finalització de la Reclamació 10/2019, plantejada contra l'Ajuntament de Pallejà i que fa referència a l'estudi de mesurament dels passos elevats del municipi informa que durant la tramitació del procediment davant la Comissió s'ha lliurat a la persona la informació reclamada, fet que duu a la pèrdua sobrevinguda de l'objecte de reclamació.
No hi ha intervencions en el torn obert de paraules.